[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.7.2009

COM(2009) 286 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

2008. évi harmadik éves jelentés a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló, 2006. február 27-i 389/2006/EK tanácsi rendelet alapján nyújtott közösségi támogatások végrehajtásáról

Bevezetés

A ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló 389/2006/EK tanácsi rendeletet[1] (a továbbiakban: a támogatási rendelet) 2006. február 27-én fogadták el. E rendelet alapján 259 millió EUR-t allokáltak a 2006. évi közösségi költségvetésből.

E harmadik jelentés a 2008. január 1 – december 31. közötti időszakra terjed ki.

2008-ban az ENSZ közbenjárásával megkezdődtek az átfogó megoldást célzó tárgyalások a ciprusi közösségek két vezetője között. Az év végéig 13 tárgyalási fordulóra került sor.

A támogatás programozása

A 2008. évi költségvetés keretében nem bocsátottak rendelkezésre programozást igénylő pótlólagos források.

VÉGREHAJTÁSI MECHANIZMUSOK

Az Európai Bizottság felelős a támogatás kezeléséért. A végrehajtási mechanizmusokat e támogatási program ad hoc jellege és e program kedvezményezettjei határozták meg. A programot EU-tagállamban hajtják végre, azonban olyan területen, amely nem áll e tagállam kormányának tényleges ellenőrzése alatt és amelyen az uniós vívmányok alkalmazását felfüggesztették.

A bizottsági tisztviselőkből és szerződéses alkalmazottakból álló programcsoportot 2006-ban hozták létre a program végrehajtására, a Bővítési Főigazgatóság ciprusi török közösséggel foglalkozó munkacsoportjának részeként. A jelentési időszakban tovább bővült a programcsoport: 2008 decemberére 38 tagja volt, köztük 3 bizottsági tisztviselő, 23 szerződéses alkalmazott és 12 helyi alkalmazott, akiket egy magánvállalkozó (Deutsche Gesellschaft für Technische Zusammenarbeit - GTZ) bocsátott rendelkezésre adminisztratív és logisztikai segítségnyújtás céljából.

A programcsoport, amely tartós megbízatással dolgozik Cipruson, továbbra is a 2006 szeptemberében létrehozott programtámogató iroda létesítményeit használta, melyek Nicosia északi részén találhatók. A programtámogató iroda helyszínt biztosít a ciprusi török érintettek bevonásával megrendezésre kerülő találkozók és szemináriumok számára. Ez lehetővé teszi a vállalkozók közvetlen felügyeletét is. A létszám megnövekedése miatt az iroda 2008 júniusában nagyobb épületbe költözött. Az irodai szolgáltatásokat továbbra is magánvállalkozó (a GTZ) biztosítja egy 2012 júniusában kifutó szerződés alapján. A Bizottság ciprusi képviselete is otthont ad találkozóknak és szemináriumoknak.

2008 volt az első olyan év, amikor a programcsoportban érezhetővé vált a szerződéses alkalmazottak maximum három évig tartó foglalkoztatására vonatkozó szabály hatása: a csoport személyzetéből hárman távoztak és a helyükre új alkalmazottakat kellett felvenni.

Végrehajtás a jelentési időszak alatt

Általános áttekintés

A Bizottság a programot egyedülálló politikai, jogi és diplomáciai körülmények között hajtja végre. Ad hoc megállapodásokra van szükség, melyek lehetővé teszik a Bizottság számára a program végrehajtását a hatékony és eredményes pénzgazdálkodás elveinek tiszteletben tartása mellett.

Az EK által finanszírozott támogatási programokban általában a kedvezményezett ország kormányával megkötött finanszírozási megállapodás határozza meg a támogatás végrehajtásának jogi keretét, és szabályozza az olyan kérdéseket, mint az adózást, valamint a munkavállalási és tartózkodási engedélyeket. Erre a programra nem létezik ilyen megállapodás. Emiatt a Bizottságnak azokra a szabályokra és körülményekre kell támaszkodnia, amelyeket a helyszínen jelenleg alkalmazandónak tekint. Ezek jogilag nem érvényesíthetőek és a szerződés időtartama alatt változhatnak. A finanszírozási megállapodás hiánya azt jelenti, hogy a Bizottság, amikor szerződéses megállapodást köt a vállalkozóival, olyan potenciális kötelezettségeket vállal magára, amelyekkel rendes körülmények között nem kerülne szembe. A vállalkozók, hogy megvédjék magukat az ilyen bizonytalanságok elől, drágábban kínálhatják szolgáltatásaikat.

A politikai kontextus miatt nehézkes lehet a ciprusi török hatóságok által (szerződésszegés esetében) visszafizettetendő összegekre kiadott visszafizettetési utasítások végrehajtása. A Bizottság intézkedéseket fogadott el e kockázat mérséklésére (pl. intenzív monitoring és támogatás, felülvizsgált kifizetési feltételek).

A Bizottság a ciprusi török közösség segítségére támaszkodik, hogy ezt a programot tartós siker kísérje. A műszaki leírás és a feladatmeghatározás kidolgozása ciprusi török szakértők bevonásával történik. A pályázatértékelő panelekben ciprusi török szakértők is részt vesznek. A szerződések odaítélését követően a ciprusi török kedvezményezettek kulcsszerepet játszanak az irányító bizottságokban. A hosszú távú fenntarthatóság biztosítása érdekében még többet kell tenni.

Minden egyes projektre ciprusi török partnerintézményeket jelölnek ki. A ciprusi törökök megismerkednek az EK-eljárásokkal, különösen a versenyalapú pályáztatással és a kiválasztási eljárásokkal. A támogatási programok tekintetében 2008 folyamán megnövekedett a felhasználási kapacitás.

A 2007. évi második éves jelentésben kiemelt kockázatok közül néhánnyal – különösen azzal, hogy az általános politikai kontextus milyen hatást gyakorol a támogatás végrehajtására – szembe kellett nézni e jelentési időszakban is.

2008 februárja és márciusa folyamán a Ciprusi Köztársaság kormánya nyolc ügyben nyújtott be keresetet a Bizottság ellen az Elsőfokú Bírósághoz, valamint átmeneti intézkedésekre irányuló nyolc kérelmet, mivel a program végrehajtása során közzétett közbeszerzési felhívások szövegei a Ciprusi Köztársaság kormányától eltérő hatóság elismerését sugallhatják, és kérték az ezen értesítések alapján zajló összes eljárás megszüntetését. Az Elsőfokú Bíróság elnöke a 2008. április 8-án és 11-én kiadott rendeletekkel elutasította az átmeneti intézkedésekre irányuló kérelmeket. A Bizottság úgy döntött, hogy további perek elkerülése érdekében módosítja a közbeszerzési felhívások standard szövegét. 2008 májusában a Ciprusi Köztársaság kormánya visszavonta a főbb ügyekre vonatkozó kereseteit. E bírósági ügyek miatt a nyolc projektre csak két-három hónapos késéssel kötötték meg a szerződéseket.

Tovább késett a belső eljárások kidolgozása és a KfW-vel kötendő, 9 millió EUR-s megállapodás aláírásához szükséges tárgyalások, mely a KKV-k finanszírozására közvetett centralizált igazgatást irányoz elő.

Az ingatlanokat illetően a Bizottság üdvözli, hogy a Ciprusi Köztársaság kormánya 2008 második felében felgyorsította az információnyújtást.

Előrelépés a célkitűzések szerint

A támogatási program átfogó célja elősegíteni Ciprus újraegyesítését a ciprusi török közösség gazdasági fejlődésének ösztönzésével, különös hangsúlyt fektetve a sziget gazdasági integrációjára, a két közösség közötti és az EU-val ápolt kapcsolatok javítására, valamint a közösségi vívmányokra való felkészülésre.

A program keretében nyújtott pénzügyi támogatás öt kiemelt célkitűzésre irányul. A 259 millió EUR-s teljes allokációból 240,15 millió EUR-t a program operatív részébe különítettek el. A jelentési időszak alatt a meghatározó tevékenységek és kérdések a következők voltak.

1. célkitűzés: Az infrastruktúra fejlesztése és átalakítása

A jelentési időszakban a tevékenységek az ezen prioritás keretében finanszírozandó építési beruházások és szolgáltatási komponensek kidolgozására és pályázati dokumentumainak előkészítésére irányultak. A víz/szennyvízágazat esetében a tervezéssel megbízott tanácsadó alulteljesített. A programcsoportnak jelentős erőfeszítéseket kellett tennie, hogy a szerződés végrehajtása ismét megfelelően haladjon.

A víz/szennyvíz területen 2008 decemberéig három tendert indítottak építési beruházásokra (ideértve a Nicosia északi részén található azbesztcsövek cseréjére irányuló pályázat újbóli meghirdetését[2]). A tervezési fázist követően a víz/szennyvízprojektek megvalósítására szánt becsült költségvetés 20 millió EUR-val növekedett, elsősorban azért, mert megváltozott a Kümkoy/Sirianokhoriban található sótalanító üzemmel kapcsolatos megközelítés. Az eredeti szándékok szerint elvonták és sótalanították volna a Morphou víztartó réteg brakkvizét. E helyett áttértek a tengervíz sótalanítására, hogy megelőzzék a víztartó állapotának további romlását. A változás jelentős költségnövekedéssel jár, aminek hatása lehet más tervezett projektek finanszírozására.

A természetvédelem terén kidolgozták a képzési stratégia tervezetét és egy környezettudatosságot növelő programot, valamint a hat potenciális Natura 2000 térség igazgatására irányuló első javaslatokat. A környezettudatosság növelése céljából két nyilvános tájékoztatóra került sor – az egyiket a széles közvélemény számára, a másikat a hat[3] potenciális Natura 2000 térség egyikében rendezték meg. A ciprusi török közösség további intézkedéseket tett e térségek védelme érdekében, ezáltal négyre növelve azoknak a térségeknek a számát, amelyekre különleges védelmi intézkedések vonatkoznak.

Folytatódott a Lefke/Lefka régióban található korábbi bányák és ércfeldolgozó üzemek rehabilitációját vizsgáló tanulmányok elvégzése és koncepciók kidolgozása. A tevékenységek a korábbi bányatérségek szennyeződésmentesítését célzó azon megoldások meghatározására irányultak, amelyek minimalizálják a környezetre és az emberi egészségre gyakorolt hatást. 2008-ban kiterjedt helyszíni vizsgálatokat végeztek.

A s zilárdhulladék -ágazatban a Bizottság a jóváhagyott szilárdhulladék kezelési terv alapján szerződést kötött több olyan kérdőív, részletes terv és pályázati dokumentum kidolgozására, amelyek a szilárdhulladék-feldolgozóüzem felépítésére és rehabilitációjára vonatkoznak. A főbb tevékenységek részletes vizsgálatokra, a helyszínek meghatározására és a kijelölt üzemekben alkalmazandó technológiák kiválasztására irányultak. Ugyancsak a szilárdhulladék-ágazatban a 2006 évi költségbecslések alacsonynak bizonyultak. E program keretében nem lesz lehetséges valamennyi létező hulladéklerakó rehabilitálása.

Az energia ágazatban három tevékenységre írtak ki tendert: villamosenergia-mérőkre, mérőkalibráló és –tesztelőrendszerre, valamint a reakcióerő mérési programra. Az első tender sikertelen volt. A második tender az év végén sikerrel járt. A versenyeljárás segítségével realizált megtakarítások lehetővé teszik további mérők beszerzését 2009-ben. Szerződést kötöttek a technikai segítségnyújtással foglalkozó csoporttal, melynek feladata a Bizottság segítése a projektvégrehajtás monitoringjában, a ciprusi török villamosenergia-vállalat támogatása az ágazat irányításában, valamint többtarifás rendszer bevezetése. A tendert SCADA rendszer beszerzésére írták ki, mely lehetővé teszi a villamosenergia-hálózat valós idejű monitoringját és ellenőrzését. A tender kompatibilitást írt elő a kormányzat felügyelete alatt álló területeken jelenleg működő SCADA rendszerrel.. A megújuló energiaforrások terén tendert írtak ki egy 1 MW teljesítményű kísérleti napenergia-erőműre.

A legfontosabb távközlési projektre kiírt tender, melynek célja a jelenlegi hálózat fejlesztése és modern internet-alapú, gerinchálózati infrastruktúrával történő felváltása, még folyamatban volt a jelentési időszak végén. Technikai segítségnyújtásról kötöttek szerződést annak érdekében, hogy segítsék a ciprusi török kedvezményezettet az ágazat irányításában az EU szabványoknak és a nemzetközi legjobb gyakorlatnak megfelelően, valamint a rendszer korszerűsítését célzó átfogó képzési program levezetésére.

A közútbiztonsági bizottság szervezeti ellenőrzését 2008 júliusában zárták le. Ennek legfontosabb eredményeként megoldások egész sorát dolgozták ki a bizottság átalakítására, melynek célja a kapacitások kiépítése a közútbiztonságra vonatkozó uniós szabványokhoz való közelítéssel járó kihívások kezelésére. Több közbeszerzési tendert írtak ki a balesetinformációs rendszer javítására, a járművizsgálat és a jogosítványvizsgák javítására, az operatív közlekedésirányítás javítására és az elsődleges úthálózat javítására.

2. célkitűzés: A társadalmi és gazdasági fejlődés ösztönzése.

A vidékfejlesztési támogatásokkal foglalkozó csoportot (RDST) 2006 júniusában hozták létre négy hónapos késéssel, mivel egy sikertelen pályázó jogi lépéseket tett a Bizottság ellen. Az RDST legfőbb feladata segítséget nyújtani a prioritásokat meghatározó vidékfejlesztési terv kidolgozásában, mely a mezőgazdasági termelés javítását célzó 5 millió EUR-s támogatási programra irányul. 26 támogatási szerződést kötöttek mintaprojektekre több mint 0,5 millió EUR értékben, melyek célja a higiénés körülmények javítása birka és kecskefarmokon. Továbbá elindítottak egy 5 millió EUR-s támogatási programot, amelynek célja az életkörülmények javítása a vidéki falvakban. Az RDST átfogó segítséget nyújtott a potenciális támogatáskérelmezőknek. Programmenedzsment egységet hoztak létre, melynek feladata a Bizottság segítése a támogatási programra benyújtott pályázatok értékelésében, valamint a kedvezményezettek segítése a projektvégrehajtásban. Technikai segítségnyújtásról kötöttek szerződést a növénytermesztés és az állattenyésztés ágazatokban a mezőgazdasági üzemek számára nyújtott tanácsadás fejlesztésére, valamint az állategészségügyi szolgálatok kapacitásának javítására.

2008-ban két pályázati felhívást tettek közzé iskolák számára. Az első felhívás keretében 13 iskola nyert támogatást. Figel biztos meglátogatta az egyik iskolát 2008 decemberében. Projektjük részeként három iskola látogatást tett magyarországi, finnországi és németországi partneriskolákban. Technikai segítségnyújtást biztosítottak az általános és a középfokú oktatás jelenleg zajló reformjához. Folytatódott az együttműködés az Európai Képzési Alapítvánnyal, melynek eredményeként 2008 szeptemberében elindították az Oktatásfejlesztési Platformot.

Az egész életen át tartó tanulás, a társadalmi befogadás és az aktív munkaerőpiaci intézkedések támogatása érdekében két pályázati felhívást tettek közzé, és 11 esetben ítéltek oda támogatást. A városi és a helyi infrastruktúra korszerűsítése az UNDP-vel közös irányítás keretében történik. Folytatódtak a Bedestan épület felújítási munkálatai Nicosia fallal körülvett városában. Lezárultak a helyi infrastruktúra kiépítésére irányuló projektek Kalevaç/Kalyvakia és Hisarköy/Kampyli falvakban. Jól haladtak a Famagusta fallal körülvett városában található Desdemona térség rehabilitációs munkálatainak előkészítésével.

A „ Mikro és kisvállalkozások hitelprogram ” keretében végzett tevékenységek a Kreditanstalt für Wiederaufbau (KfW) hitelintézettel kötendő 9 millió EUR-s megállapodásról szóló tárgyalásokra összpontosítottak, miután pozitív eredménnyel zárult a bank azon kapacitásainak vizsgálata, hogy képes-e tevékenységeket közvetett centralizált igazgatási eljárás keretében végrehajtani. A fenntartható gazdasági fejlődésre irányuló tevékenységek egy 800 000 EUR-s támogatási program kidolgozására, elindítására és értékelésére összpontosítottak, melynek célja a ciprusi török KKV-k versenyképességének javítása. A program prioritásai a KKV-k számára történő segítségnyújtás, és a közösségi vívmányok végrehajtására való felkészülés az újraegyesítés esetében .

A magánszektor fejlesztésének támogatása címet viselő projekt végrehajtása az UNDP-vel közös irányítás keretében történik. Elindítottak egy kb. 600 000 EUR-s támogatási programot, mely segítséget nyújt a ciprusi török vállalatoknak e-kereskedelmi platformok kialakításához. A támogatásból 29 vállalat részesült.

3. célkitűzés: Az összebékéltetés, bizalomépítő intézkedések és a civil társadalom részére nyújtott támogatás megerősítése Összebékéltetés, bizalomépítő intézkedések és a civil társadalom részére nyújtott támogatás: elsősorban a civil társadalmi szervezetek megerősítésére összpontosít. Elvégezték a „Ciprusi civil társadalom lendületben I” elnevezésű, 2 millió EUR költségvetésű első támogatási program értékelését, melynek eredményeként 15 projektet választottak ki. Elindították a „Ciprusi civil társadalom lendületben II” elnevezésű, 2,5 millió EUR költségvetésű második támogatási programot. A beérkezett pályázatok értékelése 2008 decemberében még folyamatban volt. A civil társadalom támogató csoport (technikai segítségnyújtás csoport) iránymutatást és segítséget nyújtott a pályázóknak. A civil társadalom szerepének és az aktív állampolgárság jelentőségének tudatosítását szolgáló kampányt folytatott le. A kampányt Spidla biztos jelenlétében indították el. E projekt keretében az EU 1,5 millió EUR-t biztosított az eltűnt személyekkel foglalkozó bizottság számára.

1. Aknamentesítés: A 26 kiválasztott aknamezőből összesen 20-at aknamentesítettek volna egy 4 millió EUR-s szerződés keretében. További 5 millió EUR-ra van szükség az ütköző zóna 2010-re történő teljes aknamentesítéséhez.

2. Történelem oktatási projekt: Az Európa Tanács elhalasztotta az 1 millió EUR-s történelemoktatási projektszerződés ellenjegyzését a Ciprusi Köztársaság hatóságai részéről érkező aggályok miatt. A projektet ezt követően törölték, mivel elavulttá vált az ágazatban bekövetkezett fejlemények miatt.

3. Politikai Tanulmányok Akadémiája: az Európa Tanács által végrehajtott projekt arra összpontosított, hogy előmozdítsa az egyetértést a fiatal ciprusi vezetők között a sziget integrált Európában betöltendő jövőbeni szerepéhez kapcsolódó kulcsfontosságú kérdésekben. A sziget két oldalát képviselő fiatal vezetők válogatott csoportja két szemináriumon vett részt.

4. célkitűzés: A ciprusi török közösség közelítése az Európai Unióhoz

Az ösztöndíjprogram folytatódott a 2008-2009-es tanévben is. 122 ösztöndíjat ítéltek oda, szemben a megelőző év 30 ösztöndíjával. A ciprusi török ösztöndíjasok az Egyesült Királyságban, Hollandiában, Franciaországban, Finnországban, Belgiumban, Németországban, Olaszországban, Spanyolországban, Észtországban és Magyarországon tanulnak. A 2009-2010-es tanévre szeptemberben indították a harmadik felhívást is, az ősszel megrendezett első tájékoztatókon a ciprusi török hallgatók egyre nagyobb érdeklődést mutattak.

Elindították az első pályázati felhívást a „ Fiatalok csereprogramjai és más, személyes emberi kapcsolatok támogatása ” elnevezésű támogatási program keretében. Erre 1,5 millió EUR-t irányoztak elő. A cél javítani az európai értékek, gyakorlatok és multikulturális hagyományok megértését a ciprusi török közösség körében. Csak hét projektjavaslatot választottak ki. A projektjavaslatok magas elutasítási aránya rámutat arra, hogy nehézséget jelent az ezen intézkedés átfogó célkitűzéseibe illő projektek kidolgozása.

A Nicosia északi részén kialakítandó tájékoztatási pont üzemeltetésére irányuló szerződést elhalasztották, mivel nehézségekbe ütközött a projekt számára megfelelő szakértőket találni.

5. célkitűzés: A ciprusi török közösség felkészítése a közösségi vívmányok bevezetésére és végrehajtására

Ezt a célkitűzést elsősorban az Európai Bizottság technikai segítségnyújtás és információcsere (TAIEX) eszköze keretében valósítják meg. 2008-ban a TAIEX 220 tevékenységet szervezett, például munkaértekezleteket és szemináriumokat, 466 EU-tagállami szakértő részvételével. A segítségnyújtás elsősorban a közösségi vívmányok jövőbeni alkalmazására irányuló program (PFAA) előkészítésére összpontosított. A PFAA fő célja, hogy keretet adjon a közösségi vívmányok olyan specifikus területeinek meghatározásához és rangsorolásához, amelyeken segítséget fognak nyújtani az újraegyesítés előkészítéséhez. A PFAA a közösségi vívmányok 12 területére irányul.

Az OECD Pénzügyi Akció Munkacsoport (FATF) aggályokat fogalmazott meg Ciprus északi részének a pénzmosásra és a terrorizmus finanszírozására vonatkozó sebezhetőségével kapcsolatban. A TAIEX a nemzetközi szabványokra és azok alkalmazására vonatkozóan nyújtott segítséget. Ennek eredményeként a FATF 2008 októberi közleményében megállapította, hogy jelentősen csökkent a pénzmosásra vonatkozó sebezhetőség mértéke. A Bizottság vállalta, hogy továbbra is eljár az FATF nevében, és figyelemmel kíséri a további fejleményeket.

A környezetvédelem terén segítséget nyújtottak hat különösen védett, környezetvédelmi szempontból érzékeny térség feltérképezéséhez és kijelöléséhez; vízügyi stratégia kidolgozásához; az összes vízkutató fúrólyukat és kutat tartalmazó lista felállítása.

A mezőgazdasági politika tekintetében folyamatosan haladtak a reformstratégiai dokumentum kidolgozásával, mely a kulcsfontosságú ágazatokra (tejtermékek, gabona, burgonya és citrusfélék) összpontosítva tartalmazza a mezőgazdasági ágazat részletes gazdasági elemzését, valamint az e szakpolitika változtatására irányuló konkrét javaslatokat is.

A környezetvédelmi ágazaton belüli, kapacitáskiépítést szolgáló projekt keretében a főbb tevékenységek a levegőminőség monitoringjára irányuló és a minőségbiztosítási rendszerek fejlesztésére irányultak. Megtörtént a szükséges felszerelések azonosítása, elkészültek a műszaki leírások és elindították a tendert.

A támogatás másik kiemelt területe a statisztikai információk javítása volt.

Növényegészségügyi szakértőket vettek fel a zöld vonalat átlépő burgonyakereskedelem felügyeletére, mely 2007-hez képest 2008-ban megháromszorozódott, és értékben túllépte a 2 millió EUR-t. Szakértők segítették a hallal és a citrusfélékkel való kereskedelem elindítását is.

Felosztatlan technikai segítségnyújtási és programtartalék keret

A jelentési időszak alatt nem vették igénybe ezt az eszközt.

A támogatási rendelet 4. cikkének (3) bekezdése szerinti adminisztratív kiadások fedezését szolgáló pénzügyi támogatás

Összesen 18,85 millió EUR-t (vagyis a teljes allokáció 7,2 %-át) irányoztak elő a Bizottság segítésére a programvégrehajtásban. Ez fedezi a végrehajtásban résztvevő személyzet költségeit és a programtámogató irodához kapcsolódó költségeket.

Pénzügyi végrehajtás (szerződések és kifizetések)

Szerződéskötés

A jelentési időszak alatt összesen 37 millió EUR-ra kötöttek szerződést. Ebből körülbelül 31 millió EUR értékben kötöttek szerződést a program operatív része keretében és körülbelül 5 millió EUR értékben a támogatási rendelet 4. cikkének (3) bekezdése szerinti támogató intézkedésekre.

2008 végére összesen megközelítőleg 70 millió EUR-ra kötöttek szerződést (27 %). Ebből az összegből kb. 63 millió EUR-ra kötöttek szerződést az operatív rész keretében.

Kifizetések

A jelentési időszak alatt a Bizottság körülbelül 13 millió EUR összeget fizetett ki.

2008 végére a Bizottság a program keretében összesen körülbelül 26 millió EUR-t fizetett ki (10 %).

Monitoring

A jelentési időszak alatt három alkalommal került sor a közbenső felülvizsgálati mechanizmus (IRM) találkozójára. Az IRM fórumot nyújt a programvégrehajtás részleteinek kedvezményezettekkel történő megvitatásához.

Könyvvizsgálat és ellenőrzések

A belső ellenőrzést 2008-ban a Bővítési Főigazgatóság Belső Ellenőrzési Szolgálatok Egysége végezte el. A főbb ajánlások a hatékony és eredményes pénzgazdálkodás biztosítására irányultak Ciprus különleges jogi körülmények jellemezte északi részén.

Tájékoztatás, nyilvánosság és láthatóság

A jelentési időszak alatt 33 sajtóközleményt adtak ki a programokhoz kapcsolódó kérdésekről. Összesen 23 nyilvános eseményt szerveztek. A programcsoport és az Európai Bizottság képviselete több lehetőséggel is élt a program láthatóbbá tétele érdekében, ideértve az európai biztosok látogatását Ciprus északi részén. Információs kampányokra került sor tömegtájékoztatási eszközök felhasználásával, elsősorban olyan támogatási programok esetében, mint az ösztöndíj program. A láthatóság növeléséhez hozzájárult a sajtóközlemények terjesztése terén az EK Ciprusi Képviseletével folytatott együttműködés, a médiainterjúk és más intézkedések. A jelentési időszak alatt észrevehetően javult a program tudatosítása a ciprusi török közösséggel.

Konzultációk a Ciprusi Köztársaság kormányával

Találkozókat tartottak a Ciprusi Köztársaság kormányának képviselőivel, különösen a Bizottság magas rangú tisztviselői ciprusi látogatásának idején. A jelentési időszak alatt nyolc ilyen látogatásra került sor. Munkaszintű találkozókat tartottak az érintett minisztériumok képviselőivel is, különösen a környezetvédelem, az energiaügy és a távközlés területén, melyek célja adott esetben figyelembe venni az egész szigetet átfogó tervezési szempontokat, összhangban a támogatási rendelet (8) preambulumbekezdésével.

A tulajdonjogok tekintetében 2008-ban jelentősen megnövekedett az olyan előkésztés alatt álló projektek száma, amelyek esetében az ingatlanok tulajdonjogának ellenőrzésére volt szükség. E célból a Bizottság kérte a Ciprusi Köztársaság kormányának segítségét, hogy erősítse meg a magántulajdonosok nevét. A tulajdonosok nevének megszerzése csupán az első lépés. A Bizottságnak ezt követően ki kell kérnie és meg kell kapnia a tulajdonosok beleegyezését, mielőtt aláírná az építési beruházásokról szóló szerződéseket.

Következtetések

A jelentési időszak alatt a tevékenységek a következőkre összpontosítottak:

4. Megvalósítás: Tenderdokumentációk elkészítése és felülvizsgálata, támogatási programokra kiírt pályázati felhívások, építési beruházásokra és szolgáltatásokra vonatkozó tenderek és szerződések, valamint a megkötött szerződések végrehajtásának felügyelete.

5. A programcsoport további megerősítése: a szerződéskötés és a programvégrehajtás megkönnyítése érdekében további tíz főt foglalkoztattak.

A korábbi jelentésekben említett néhány kihívás továbbra is megoldásra vár: A jelentési időszak alatt a támogatási program végrehajtását érintő kérdések többek között a következők voltak:

6. A ciprusi török és a ciprusi görög közösség közötti együttműködés: ez a program sikerének kulcsa. 2008-ban az együttműködés javulása megkönnyítette a programvégrehajtást.

7. A kedvezményezett közösség alacsony felhasználási kapacitása: a ciprusi török közösség létszáma alacsony, emellett nem rendelkezik megfelelő struktúrákkal arra, hogy rövid időn belül jelentős összegeket fogadjon. 2008 folyamán jelentős javulást észleltek.

8. Bírósági ügyek, amelyeket időközben visszavontak: két-három hónapos késést okozott néhány projekt végrehajtásában.

9. Ingatlantulajdonnal kapcsolatos késések: a tulajdonosok nevének azonosításához szükséges időnek és a tulajdonosok beleegyezése megszerzésének illeszkednie kell a végrehajtás szigorú ütemtervébe. E kérdés egyre fontosabbá válik, mivel közeledik a 2009. évi szerződéskötések határideje.

10. Forrásszűke: A műszaki dokumentáció elkészítését és a projektek kiigazítását követően jelentős forrásszűke tapasztalható, így a tervezett projektekből egyet vagy többet valószínűleg nem lehet majd finanszírozni a jelenleg rendelkezésre álló forrásokból.

[1] HL L 65., 2006.3.7., 5. o.

[2] Az első építési beruházásra vonatkozó szerződést 2009 februárjában írták alá.

[3] A többi öt térség esetében további találkozókat tartottak 2009 első félévében.